Smalvingefluer

Smalvingefluer (Asteiidae) er en liten familie av små, spinkle, blanke fluer. Denne familien har ikke blitt grundig undersøkt i Norge og bare én art ser ut til å være funnet med sikkerhet her, men det er kjent 8 arter fra Sverige så det er sannsynlig at vi har noen flere. Larvene lever på sopp.

Utseende 
Knøttsmå til små (1 – 3 mm), spinkle fluer. De er ofte svarte på oversiden og gule på undersiden, og blanke. Hodet er stort, av varierende form. En del arter har en påfallende flat panne som gir hodet en trekantet form sett i profil. Fasettøynene er store og runde eller avlangt-ovale. Pannen er bred med tre punktøyne (ocelli) som er lite fremtredende. Ved innerkanten av hvert fasettøye har noen arter en børste omtrent midt på, andre mangler børster og har bare noen fine hår eller er helt snaue. Ved hodets bakkant på sidene sitter er par børster, og det er også et par små og fine børster mellom punktøynene. I tillegg har noen arter et par kraftige børster rett over antennefestet. Antennene er tre-leddete, men det innerste leddet (scapus) er neppe synlig. Det andre leddet har minst en kraftig børste på oversiden. Det tredje leddet er ganske stort, avrundet og hårete, og bærer en ganske lang, glissent fjærgrenet antennebørste (arista) på oversiden nær roten. Hos enkelte arter mangler antennebørsten og det tredje leddet er dekket av lange hår. Kinnbørste (vibrissa) mangler hos noen arter, hos andre kan den være liten og fin eller ganske stor og kraftig. Munndelene er ikke påfallende store. Brystet (thorax) er blankt med noen kraftige børster, ofte svart på ryggen og gult på sidene og undersiden. Vingene er forholdsvis små og smale, uten fargeflekker, med en lang, linseformet celle som når vingekanten midt i vingen. Beina er som oftest lyse, slanke, uten kraftige børster. Bakkroppen er ganske kort og sylindrisk. Larvene er avlangt pølseformede, tilspisset i hodeenden, hvite på farge. De mangler bein og en tydelig hodekapsel og er tilsynelatende delt i 12 ledd. På det bakerste leddet sitter et par åndehull (spirakler) på lett opphøyde vorter.

Levevis 
Larvene ser ut til å leve av sopp, og har blitt funnet i store mengder på fruktlegemer av sopper som vokser på død ved. Kjønnene møtes på soppene, og gjennomgår en langvarig "parringsdans" der hannen vifter med vingene. Selve paringen er også ganske langvarig, en halv time eller mer. Eggene er uvanlig store, ca. 0,5 mm lange for fluer med en kroppslengde på et par mm. Noen arter ser også ut til å ha larver under bark eller på planter. Voksne fluer av noen arter besøker blomster.

Systematisk inndeling 
Bare én art ser ut til å være sikkert registrert fra Norge, men det er funnet åtte arter i Sverige så det er sannsynlig at vi har flere.

 Ordenen tovinger, Diptera
 Underordenen høyere fluer, Cyclorrhapha
 Gruppen Schizophora (Acalyptrata)
 Overfamilien Opomyzoidea
 Familien smalvingefluer Asteiidae
 Underfamilien Sigaloessinae
 Slekten Leiomyza Macquart, 1835
 Leiomyza curvinervis (Zetterstedt, 1838)  – nordlig art, kjent fra Sverige.
 Leiomyza dudai Sabrosky, 1956  – Sverige og Finland, men bare i sør
 Leiomyza laevigata (Meigen, 1830) – Sverige og Finland, men bare i sør
 Leiomyza scatophagina (Fallén, 1823)  – Sverige og Finland, men bare i sør
 Slekten Astiosoma Duda, 1927
 Astiosoma rufifrons Duda, 1927  – kjent fra Sverige og Storbritannia
 Underfamilien Asteiinae
 Slekten Asteia Meigen, 1830
 Asteia amoena Meigen, 1830  – kjent fra Sverige
 Asteia concinna Meigen, 1830  – kjent fra Norge
 Asteia elegantula Zetterstedt, 1847  – kjent fra Sverige og Finland

Referanser

Kilder 
 Papp, L. 1998. Family Asteiidae. I: Papp, L. og Darvas, B. (red.): Contributions to a Manual of Palaearctic Diptera. 3: 295-303. Science Herald, Budapest.
 Nettressursen Fauna Europaea

Eksterne lenker 
 

Fluer